Генерал-майор Абыдэ Ахьмэд ящыгъупщэркъым
КъБКъУ-м и спорт комплексым иджы япэу щекIуэкIащ дзюдомкIэ Урысейпсо зэхьэзэхуэ зэIуха, юридическэ щIэныгъэхэм я кандидат, КъБР-м щIыхь зиIэ и юрист, къэрал кIуэцI къулыкъум и генерал-майор Абыдэ Ахьмэд и фэеплъу къызэрагъэпэщар.
Абыдэ Ахьмэд Сираж и къуэр Дзэлыкъуэ районым хыхьэ Каменномост къуажэм къыщалъхуащ. Дзэ къулыкъур ирихьэкIыу 1979 гъэм къигъэзэжа иужь, КъБР-м щыIэ МВД-м тезырхэр щапшыныж-щылажьэ IуэхущIапIэхэмкIэ и къудамэм лэжьэн щыщIидзащ. Абы и япэ къулыкъуу щытар следственнэ изоляторым и инспектор нэхъыщIэ жыхуиIэрщ. 1984 гъэм Ахьмэд Прохладнэ щIыналъэм щыIэ Советскэ жылагъуэм дэт колоние №2-м и оперативнэ къулыкъум и унафэщIу ягъэуващ. ИлъэситI дэкIри, а IуэхущIапIэм и тхьэмадэ хъуащ. Абыдэм 1981 гъэм къиухащ СССР-м и МВД-м Владимир къалэм щыIэ и школыр, 1991 гъэм — МВД-м и юридическэ еджапIэ нэхъыщхьэр, Къэбэрдей-Балъкъэр мэкъумэш академием и экономикэ факультетыр — 2006 гъэм. Республикэм и уголовнэ-гъэзэщIакIуэ IэнатIэм Абыдэр илъэс 30-м щигъукIэ щылэжьащ. Абыхэм ящыщу 26-м ар унафэщI къулыкъухэм пэрытащ. Ар къызэгъэпэщакIуэ нэсу зэрыщытыр къигъэлъэгъуащ Урысей ФСИН-м и Управленэу КъБР-м щыIэм и унафэщIу щыщыта илъэсхэм.
Жэуаплыныгъэр нэгъэсауэ зыхэзыщIэ, зи къалэным хуэпэж унафэщIыр къахэщырт и IэщIагъэм зэрыхуэIэижьымкIэ, жыжьаплъэт, Iуэхур зыунэтIыф цIыху гумызагъэт. Ахьмэд цIыхухэм ткIийуэ зэрахущытымрэ гулъытэу яхуищIымрэ тэмэ-му зэпилъытырт. Абы и лэжьэгъухэмрэ ныбжьэгъухэмрэ пщIэ къыхуащIырт зэрыгуащIафIэм, гупыр зэрызэкъуигъэувэфым, зэрыгуапэм папщIэ.
2010 гъэм абы къыфIащащ къэрал кIуэцI къулыкъум и генерал-майор цIэр. Абыдэ Ахьмэд къыхуагъэфэщащ къэрал, ведомствэ дамыгъэ куэд, абыхэм ящыщщ ЛIыгъэм и орденитIыр, «Хэкум и пащхьэм щиIэ фIыщIэхэм папщIэ» орденым и 2-нэ нагъыщэм и медалыр, и цIэр зытетха Iэщэр. 2011 гъэм абы и цIэр фIащащ Налшык къалэм и уэрамхэм ящыщ зым.
Зэпеуэр къыщызэIуахым хэтащ КъБР-м и Парламентым и депутатхэр, республикэм и министерствэхэмрэ ведомствэхэмрэ, спорт, жылагъуэ IуэхущIапIэхэм я унафэщIхэр, и ныбжьэгъухэмрэ лэжьэгъухэмрэ. Къызэхуэсахэм фIэхъус псалъэкIэ захуигъэзащ КъБР-м щыIэ УФСИН-м и унафэщI Мэржэхъу Мухьэ-мэд.
— Зи IэщIагъэр фIыуэ зылъагъу апхуэдэ цIыхухэр дунейм щехыжкIэ, щIым къыто-нэ абыхэм я лъэужь дахэ — зыхущIэкъуа хъуэпсапIэхэм къапэкIуар, — къыхигъэщащ Мэржэхъум. — Апхуэдэхэм я гъуэгум ирикIуэну хуей дэтхэнэри нэхъ тыншынущ, лэжьэкIэмрэ дуней тетыкIэмрэ я щапхъэ ялъэгъуащи. Зэхьэзэхуэр къызэрагъэпэщащ генерал Абыдэм и унагъуэм, ныбжьэгъухэмрэ Iыхьлыхэмрэ, Ахьмэд илъэс куэдкIэ зи унафэщIу щыта ди IуэхущIапIэм я жэрдэмкIэ. Ди лэжьэгъу-ныбжьэгъум и япэ фэеплъ зэпеуэм кърихьэлIащ Урысей Ипщэм и щIыналъэхэм къикIа спортсмен ныбжьыщIэ 300-м щIигъу. КъэкIуэнум ди мурадщ республикэм ДзюдомкIэ и федерацэр ди щIэгъэкъуэну зэхьэзэхуэр илъэс къэскIэ едгъэкIуэкIыну, абы зедгъэубгъуну.
Мэржэхъу Мухьэмэд зэхьэзэхуэм хэтхэм ехъулIэныгъэхэр зыIэрагъэхьэну зэригуапэр жиIащ.
Iуэхум хэтхэр генерал-майор Абыдэ Ахьмэд и фэеплъу дакъикъэкIэ щымащ.
Мы зэхыхьэр ягъэдэхащ «Кабардинка» къэрал академическэ ансамблым, «Нал цIыкIу»-м я къэфакIуэхэм, Нэхущ Чэрим игъэзэщIащ Абыдэ Ахьмэд фIыуэ илъагъуу щыта уэрэдхэр.
Зэбар Мадинэ.
